钦定古今图书集成/理学汇编/学行典/第200卷 > 石麟祯〈弟麟文 麟武 子惟岳〉
## 钦定古今图书集成/理学汇编/学行典/第200卷 > 石麟祯〈弟麟文 麟武 子惟岳〉

按《兴国州志》：“石麟祯，字公迪，兴庠生，万历丁未进士，
都水郎中炬之长子。麟祯，都水侧室。许氏出嫡母，余
无子，余取鞠育之。麟祯性纯至，竭子道，自少及壮，夙
夜温凊不少懈。父卒，麟祯事母尢谨孝友，声籍籍传
远迩。岁乙酉，闯贼渡江来掠州境，居人尽踉跄走避，
麟祯奉母往土塘。居数日，贼拥至，猝与遇。母为贼执”，
麟祯绐之曰：“若欲得金，幸纵母以予质。”贼从之，度母
去远，即抗声詈骂不止。贼大怒，竟刃之。弟麟文、麟武，
次子惟岳各出金以赎，不得，因争死。贼愈怒，并刃之。